Svend Aage Jensby (V), 1997-12-02:
Jeg vil gerne starte med at takke ministeren for en, synes
jeg, meget udførlig, udtømmende redegørelse som svar på den forespørgsel, Enhedslisten har stillet.
Da Folketinget i slutningen af sidste samling med et bredt flertal vedtog regeringens lovforslag nr. L 221 om Danmarks tiltrædelse af Schengenkonventionen, skete det bl.a. med Venstres støtte.
Den støtte er i dag totalt usvækket, for i dag som dengang finder vi, at Schengensamarbejdets to overordnede mål, nemlig at sikre den frie bevægelighed og en øget indsats mod den internationale kriminalitet, er af største betydning for Europa og vil blive af endnu større betydning.
Dermed har jeg vel også svaret på spørgsmålet fra hr. Stavad, som allerede har fået svar fra hr. Kent Kirk.
Jeg kan også sige til hr. Stavad, at vores holdning med hensyn til Schengensamarbejdet vil være fuldkommen uændret i fremtiden.
Jeg er også enig i, at hvis den ulykkelige situation skulle opstå, at det bliver et nej til Amsterdamtraktaten, vil jeg takke min Gud og Herre, hvis jeg må bruge det udtryk, for, at vi så dog har Schengensamarbejdet.
Jeg hører til dem, som for mange år siden har prøvet at arbejde internationalt på at bekæmpe grov kriminalitet.
Det var dengang nærmest en håbløs opgave, og det kunne tage årevis at få acces til andre landes informationer.
Sådan er det heldigvis ikke længere, og det bliver endnu bedre, når det her kommer op at stå.
Jeg siger disse ord for indledningsvis at præcisere, at hvis Enhedslisten i dag lægger op til en større debat om for og imod Schengensamarbejdet, får man ikke en lang tale fra min side.
Det ligger fast, hvordan mit partis holdning er.
Nu er forespørgslen heller ikke formuleret sådan, for
det, man lægger op til, er to punkter: Hvad ministeren kan oplyse om registersikkerheden og så aktivitetsrapporten, og det er det, jeg forholder mig til.
Jeg synes, det er fint og i orden, at Enhedslisten, når man holder sig til de to ting, rejser en kortvarig debat om disse emner, for de er vigtige.
Hele Schengensystemet, SIS-systemet, er væsentligt.
Det er også væsentligt at holde fast på den fælles tilsynsmyndighed og dens vigtige opgaver, og det er heller ingen tilfældighed, at netop disse regelsæt er utrolig detaljeret beskrevet i konventionen.
Jeg mindes ikke ret mange konventioner, hvor man i den grad er gået i detaljen, som man er på disse to områder.
Det er helt fint, at vi får
en debat om det.
Så vil jeg dernæst sige om SIS-systemet, at vi i Retsudvalget løbende har fået en strøm af informationer om systemet.
Om aktivitetsrapporten gælder det, at justitsministeren også har gennemgået den i detaljer.
Det viser efter min mening også, at tilsynet fungerer.
Der er taget en række initiativer og fremsat nogle henstillinger, og det synes jeg er fint.
Det glædede mig i øvrigt også, da jeg læste den oversatte og også den engelske udgave, at se - jeg tror, det er på side 4 i den danske udgave - hvorledes tilsynet reagerede over for franskmændene nede i Strasbourg, da man nægtede det acces til støttefunktionen.
Vi, der er interesserede i forsvars- og sikkerhedspolitik, nyder faktisk, hvis jeg må sige det sådan, at se, at franskmændene en gang imellem bliver sat på plads.
De gør meget for at ødelægge vores transatlantiske forhold osv., så jeg synes, det er fint, at de her fik en kraftig reminder om, at den slags finder vi os ikke i mere.
Dem er vi tilfredse med, og vi stoler
på, at regeringen vil sikre overholdelsen af konventionens bestemmelser, således som det også i overensstemmelse med artikel 131 i konventionen er regeringens opgave via sædet i Eksekutivkomiteen.
Jeg tager derfor ministerens redegørelse til efterretning.
Jeg har lige kunnet nå at se det forslag til vedtagelse, som hr. Albrechtsen har fremsat.
Jeg mener, at nogle af punkterne, f.eks. det sidste punkt, er helt overflødige.
Med hensyn til de øvrige punkter har jeg, som jeg har været inde på, den opfattelse, at vi kan stille os tilfreds med ministerens forsikringer om, at der vil blive holdt nøje øje med, at systemerne fungerer, således som det er pålagt i konventionen.